**Rosa León Conde**, nada en Madrid o 4 de setembro de 1951, é unha cantante e política española.

Música
------

Rosa León comezou a súa carreira musical na década de 1960 nunha formación chamada Rosa y Jorge, xunto con Jorge Krahe, cantando en diferentes locais cun estilo que xa empezaba a anunciar unha certa crítica sociopolítica.

Tras gravar o seu primeiro sinxelo en 1972 ("Las cuatro y diez"), o ano seguinte, xa en solitario, gravou o LP titulado *De alguna manera*, que incluía varias cancións de Luis Eduardo Aute e versionaba dous poemas de Mario Benedetti.

En 1975 publicó *Al alba*, que incluía o tema homónimo, tamén de Aute. Era unha canción de amor que Rosa León cantou como unha crítica soterrada ás últimas execucións do franquismo e por extensión á pena de morte.

Despois de gravar o álbum *Tiempo al tiempo* en 1978, que non logrou resultados demasiados bos de vendas, Rosa León non volveu editar un disco ata 1983, con *Rosa se está buscando en el espejo*, que incluía o éxito "¡Ay paloma!". A partir dese momento editou con periodicidade, destacando o directo *Amigas mías* (1986) e catro discos dedicados ao público infantil.

Nos últimos anos dedicouse máis á produción doutros artistas (El Consorcio, María Dolores Pradera, Clara Montes) que á interpretación.

Televisión
----------

O primeiro contacto de Rosa León coa televisión tivo lugar en 1974 como colaboradora no programa infantil *Cuentopos*, presentado por Tina Sainz, Manuel Galiana e Juan Diego. Sete anos despois repetiu con *La cometa blanca*, de Lolo Rico.

En 1987 presentou o programa musical *A media voz*, en Televisión Española, e dous anos despois volveu dirixirse ao público infantil no programa *Sopa de gansos*.

Política
--------

Comprometida desde sempre con causas políticas, Rosa León ingresou no Partido Comunista de España en 1977. Posteriormente vinculouse ao Partido Socialista Obrero Español e entre maio de 2004 e setembro de 2007, foi concelleira en Madrid por ese partido. A partir desa data colaborou co Ministerio de Cultura. Entre agosto de 2008 e 2011 foi directora do Instituto Cervantes en Casablanca e posteriormente no de Dublín.

Vida persoal
------------

O pai de Rosa León foi Ángel León Gozalo, policía de profesión, varias veces campión de España de tiro. Obtivo a medalla de prata en tiro olímpico de 50 metros nos Xogos Olímpicos de 1952 celebrados en Helsinqui. As súas irmás son a tamén cantautora Julia León e a actriz Eva León.

Rosa León matriculouse en Ciencias Económicas na Universidade Complutense de Madrid, carreira que abandonou pola de Ciencias Químicas. Casou co director de cinema José Luis García Sánchez, e foron pais do tamén director de cinema Víctor García León.

Discografía
-----------

* *De alguna manera* (1973)
* *Cuentopos* (1974)
* *Al alba* (1975)
* *Oído por ahí* (1976)
* *Tiempo al tiempo* (1978)
* *Rosa se está buscando en el espejo* (1983)
* *Canciones para niños* (1983)
* *Cuenta conmigo* (1984)
* *Amigas mías* (1986)
* *Y si partimos todo a la mitad* (1986)
* *Rosa León* (1988)
* *Canciones para niños 2* (1988)
* *Paloma desesperada* (1989)
* *Mujeres* (1992)
* *¡Ay amor!* (1992)
* *Los cochinitos* (1995)
* *Canciones infantiles* (2001)
* *Érase una vez* (2006)

Notas
-----

1. 1 2 3 4 5  González, David (08-04-2020). "Rosa León, la voz que convirtió 'Al Alba' de Luis Eduardo Aute, en un himno contra los fusilamientos del franquismo". *El Cierre Digital* (en castelán). Consultado o 30-05-2021.
2. ↑  José Antequera. «Entrevista a Luis Eduardo Aute Arquivado 11 de maio de 2021 en Wayback Machine.». *Gurb*. 22 de xullo de 2016.
3. ↑  Rosa León reflexiona sobre su trayectoria musical, marcada por su amistad con María Elena Walsh *(en castelán)*
4. ↑  El Consorcio repasa su historia: "No queríamos ser Mocedades otra vez" *(en castelán)*
5. ↑  Rosa León ensalza la figura de María Dolores Pradera
6. ↑  ""Érase una vez...", Rosa León" (en castelán). El País. 15 de decembro de 2006.
7. ↑  "Rosa León" (en castelán). El País. 23 de xullo de 1987.
8. ↑  ""Sopa de gansos", nuevo programa infantil de Rosa León" (en castelán). ABC. 2 de marzo de 1989.
9. ↑  "Rosa León anuncia que deja el grupo municipal socialista" (en castelán). El Mundo. 20 de setembro de 2007.
10. ↑  "Rosa León, de cantante y concejal a directora del Cervantes" (en castelán). El Imparcial. 13 de agosto de 2008.

Véxase tamén
------------

### Ligazóns externas

* Rosa León cantando cancións de ambos os bandos da guerra civil en TVE nun programa presentado por Iñaki Gabilondo
* Canción con todos Arquivado 02 de xuño de 2021 en Wayback Machine.

* Portal:Muller
* Portal:Música
* Portal:España

|  |  |
| --- | --- |
| Control de autoridades | 
* Wd: Q9070697
* WorldCat
* VIAF: 24212886
* BNE: XX1037314
* GND: 1146891032
* IMDb: nm0508273
* ISNI: 0000 0000 5923 5059
* LCCN: no98023256

 |